Fire omegnskommuner vil sælge deres kommuners aktier i Aarhus Lufthavn til Aarhus Kommune, som til gengæld vil give private investorer mulighed for at overtage en del af aktieposterne.

Annonce

Aarhus Lufthavn på vej mod en enklere ejerstruktur, hvor Aarhus Kommune skal overtage alle aktierne i lufthavnen fra de nuværende ejerkommuner. Samtidig vil Aarhus byde private investorer indenfor.

De i alt fem ejerkommuner bag Aarhus Lufthavn i Tirstrup: Aarhus, Randers, Favrskov, Syddjurs og Norddjurs blev på et møde onsdag enige om at indlede en proces, der skal lede frem til en enklere ejerstruktur.

Blandt de fem borgmestre var der enighed om at igangsætte en proces, hvor Aarhus Kommune vil give de øvrige kommuner tilbud om at Aarhus kan overtage deres aktieandele i Aarhus Lufthavn A/S. Målet er et ejerskifte inden udgangen af august i år.

Annonce

Private indenfor

Ved at overtage flere eller alle aktierne i lufthavnen ønsker Aarhus Kommuner at opnå en enklere ejerstruktur og samtidig give private investorer mulighed for at overtage en del af aktieposten. Målet er derved at styrke Aarhus Lufthavn.

Kommunernes ejerandel er i dag: Aarhus Kommune (58,07%), Randers Kommune (18,44%), Favrskov Kommune (7,83%), Norddjurs Kommune (7,83%) og Syddjurs Kommune (7,83%).

Forslaget om at forenkle ejerstrukturen i lufthavnen kommer parallelt med debatten om at flytte den. Aarhus-borgmester Jacob Bundsgaards forslag om at undersøge en flytning af lufthavnen har provokeret de andre borgmestre så meget, at flere af dem har truet dem at forlade ejerkredsen i Aarhus Lufthavn. Det nye forslag kan derfor ses som, en måde at hjælpe Favrskov, Syddjurs, Norddjurs og Randers pænt ud af ejerkredsen.

Borgmester i Favrskov, Nils Borring (S), der er partifælle med Bundsgaard, afviser dog, at salget er en direkte reaktion på Aarhus-borgmesterens flytteplaner for lufthavnen:

»Overhovedet ikke. Uanset flytteplanerne vil en mere enkel ejerstruktur hjælpe lufthavnen, som vi har en interesse i drives bedst muligt. Og det gør den ved at Aarhus overtager lufthavnen og derefter forsøger at få private investorer med i den.«

Nils Borring er overbevist om, at han kan få resten af Favrskov byråd til at sige ja til aftalen.

Fra Norddjurs Kommune er borgmester Jan Petersen enig i, at lufthavnen på alle niveauer skal afpolitiseres ved at de frem borgmestre træder ud af bestyrelsen.

»Vi må se på lufthavnen som en virksomhed, og det er vanskeligt at få seriøse investorer og erhvervsfolk med, hvis ikke den drives kommercielt,« mener Jan Petersen.

Annonce

Bedre bundlinje

Ifølge Jan Petersen er der ikke taget stilling til, hvor stor en andel man forventer at private investorer skal overtage af lufthavnen.

Det er forventningen, at omlægningen kan skabe bedre resultater på bundlinjen. Lufthavnen har haft underskud i mange år, som skatteyderne har skullet betale. Dog var underskuddet på 8 millioner kroner i 2015 betydeligt mindre end 24,4 millioner kroner i 2014. Hvis underskuddet fortsætter vil Aarhus Kommune alene skulle dække det med mindre man får private med om bord.

»Det er klart, at jeg ikke går efter at skulle levere en underskudsdækning,« kommenterer borgmester Jan Petersen fra Norddjurs.

Nils Borring har også været træt af at slæbe et underskud med hjem til Favrskov.

»Men det har ikke været et element i at træde ud af ejerkredsen. Det vigtigste er at få skabt en god lufthavn med en smidig sagsbehandling og en handlekraftig bestyrelse. Og det kan ske ved en enklere ejerstruktur og ved at få private med,« mener Nils Borring.

Det er ikke lykkedes at få en kommentar fra Jacob Bundsgaard.

Annonce

FAKTA - BESTYRELSEN